Két magyar fürdőváros is felkerült a fenntartható turizmus nemzetközi térképére
Hévíz és Sárvár is elnyerte a Green Destinations Bronze Award elismerést
Hévíz és Sárvár újabb fontos mérföldkőhöz érkezett a fenntartható turizmus fejlesztésében: mindkét város elnyerte a nemzetközi Green Destinations Bronze Award elismerést. A két meghatározó magyar fürdőváros fenntarthatósági teljesítményét több mint nyolcvan szempontot vizsgáló értékelési folyamat és független helyszíni audit alapján értékelték. Az eredmény nemcsak nemzetközi visszaigazolást jelent, hanem konkrét fejlesztési irányokat is kijelöl Hévíz és Sárvár számára.
A Green Destinations Standard a fenntartható desztinációmenedzsment nemzetközi követelményeire épül, és a Global Sustainable Tourism Council (GSTC) által elismert standard. A Green Destinations Award rendszerben a desztinációk teljesítményét hat nagy területen értékelik: többek között a desztinációmenedzsment, a természet és táj, a környezet és klíma, a kultúra és hagyományok, a társadalmi jóllét, valamint a turisztikai vállalkozások és kommunikáció területén. 
A minősítési folyamat jóval többet jelentett egy dokumentáció összeállításánál. Az előzetes önértékelést és szakmai ellenőrzést követően független auditor érkezett mindkét városba, ahol dokumentumokat és helyszíneket vizsgált, valamint a turizmus, az önkormányzat, a természetvédelem, a kultúra és más helyi területek képviselőivel is egyeztetett. Sárváron például a Tourinform iroda, a Nádasdy Kulturális Központ, a Sárvári Gyógy- és Wellnessfürdő, egy szálloda és az arborétum is szerepelt a helyszíni audit programjában. 
Hévízen a természeti értékek védelme emelkedett ki
Hévíz 6,8-as összesített eredménnyel szerezte meg a Bronze Award fokozatot. Az auditban a város a természet és táj területén érte el a legmagasabb, 8,8-as eredményt, míg kultúra és hagyományok területén 8,3 pontot kapott. 
A szakértői értékelés kiemelte a fajok, élőhelyek és ökoszisztémák védelmét szolgáló rendszert, az országos és helyi szereplők együttműködését, valamint a természetvédelmi monitoringot. A kulturális örökség területén szintén erős eredmény született, miközben az auditor a desztinációmenedzsmentben is értékelte, hogy a fenntarthatóság egyre hangsúlyosabban jelenik meg a turizmus fejlesztésében.
Az értékelésben a helyi gazdaságot és a fenntarthatóbb turisztikai szolgáltatásokat segítő kezdeményezések is megjelentek. A CROSSDEST projekt keretében Hévízen turisztikai vállalkozások kapnak támogatást ahhoz, hogy felkészüljenek a Green Destinations szolgáltatóknak szóló Good Travel Seal rendszerére. Az auditor ezt jó kiindulópontnak tekintette, és a program hosszabb távú folytatását, illetve szélesebb vállalkozói körre történő kiterjesztését is ösztönözte. 
„A Green Destinations elismerés számunkra nem egy lezárt folyamat végét jelenti, hanem annak visszaigazolását, hogy jó irányba indultunk el. Hévíz különleges természeti értéke, a Hévízi-tó egyszerre turisztikai vonzerő és olyan örökség, amelynek megőrzéséért hosszú távon felelősséggel tartozunk. Különösen fontos számunkra, hogy az audit éppen a természeti értékek védelmét értékelte az egyik legerősebb területünkként. A következő feladat az, hogy a fenntarthatóság egyre inkább a helyi turisztikai szolgáltatók mindennapi működésében is megjelenjen.” - Böröczné Bolla Krisztina, marketing vezető – Hévízi Turisztikai Nonprofit Kft.
Sárvár egyik legnagyobb erőssége a kultúra és a hagyományok megőrzése
Sárvár 6,7-es összesített eredménnyel érte el a Bronze Award szintet. A kultúra és hagyományok kategóriában 9,2 pontot kapott, amely kiemelkedett a hat értékelt terület közül; a természet és táj területén pedig 8,1 pontot ért el. 
Az auditor különösen pozitívan értékelte a kulturális örökség védelmét biztosító rendszert, valamint azt, ahogyan a helyi kulturális intézmények, egyesületek és civil szervezetek együttműködnek a hagyományok életben tartásában. Az audit példaként említi a hagyományőrző rendezvényeket és azt is, hogy ezekbe a helyi lakosságot és a fiatalokat is bevonják. A természetvédelem területén az értékelés a fajok és élőhelyek védelmét, valamint az országos és helyi természetvédelmi szereplők szoros együttműködését emelte ki. 
Sárvár az elmúlt években tudatosan kezdte beépíteni a fenntarthatóságot a turizmus fejlesztésébe: 2025-ben fenntartható desztinációmenedzsment-stratégiát és látogatómenedzsment-tervet fogadott el. Az auditor pozitív kezdeményezésként értékelte az I-Dest fenntarthatósági indikátorrendszer alkalmazását is, amelynek pilotjában jelenleg tíz helyi vállalkozás vesz részt. 
A CROSSDEST projekt ezen a területen is kézzelfogható eredményt hozott: Sárváron tíz turisztikai vállalkozás felkészítése zajlik a Good Travel Seal megszerzésére. Az auditor szerint a projektben elindított vállalkozásfejlesztési és szemléletformáló munka megfelelő irányt jelent; a következő feladat ennek hosszú távú fenntartása és további helyi szolgáltatók bevonása. 
„Sárvár turizmusa hosszú hagyományokra épül, ezért számunkra a fenntarthatóság azt is jelenti, hogy értékeinket úgy őrizzük meg, hogy azok a következő generációk számára is élők maradjanak. Különösen büszkék vagyunk arra, hogy a független audit a kultúra és hagyományok területét értékelte a legerősebben. A Bronze Award ugyanakkor nem célállomás: pontosan megmutatja azt is, hol kell tovább fejlődnünk.” mondta Haller Ferenc, a Sárvár Tourist & TDM Nonprofit Kft. ügyvezetője.
Nem egy cím, hanem fejlesztési folyamat
A Green Destinations Award egyik fontos sajátossága, hogy nem kizárólag a már elért eredményeket vizsgálja. Az audit feltárja azokat a területeket is, ahol további fejlesztésre van szükség, így az értékelés egyben szakmai útitervet ad a következő időszakra. A Green Destinations rendszerében a Bronze, Silver, Gold és Platinum Award fokozatok a standardnak való megfelelés különböző szintjeit jelzik, és egyben mérföldkövek a teljes Green Destinations Certification felé vezető úton. 
Hévíz és Sárvár esetében az audit többek között a mérhető fenntarthatósági célok és a rendszeres monitoring további erősítését, a helyi szereplők szélesebb bevonását, valamint a fenntarthatósági eredmények láthatóbb kommunikációját jelölte meg következő feladatként. Sárvár esetében például az auditor összegzésében hangsúlyozza, hogy számos pozitív kezdeményezés már működik, ezek eredményeinek mérését és dokumentálását azonban tovább kell fejleszteni. 
A nemzetközi elismerés kommunikációs szempontból is új lehetőségeket nyit. Az Awardot elnyerő desztinációk bekerülnek a Green Destinations nemzetközi kommunikációjába és hálózatába, megjelenési lehetőséget kapnak a szervezet fenntartható úti célokat bemutató felületein, és automatikusan előminősítést szereznek a Green Destinations Top 100 Stories programjához. 
Határon átnyúló együttműködésből nemzetközi eredmény
Hévíz és Sárvár Green Destinations felkészülése a CROSSDEST – Határon átnyúló desztinációfejlesztés a befogadó és fenntartható turizmusért a szlovén–magyar határ menti térségben című projekt keretében valósult meg.
A projekt célja, hogy a fenntarthatóság ne csak a desztinációk stratégiáiban jelenjen meg, hanem a vendég által igénybe vett konkrét szolgáltatásokban is. Ennek érdekében a programterületen legalább 40 turisztikai szolgáltató felkészítése történik meg a Good Travel Seal megszerzésére, miközben attrakciók és helyi termék-előállítók fejlesztése is része a programnak. 
A két város eredménye ezért túlmutat Hévíz és Sárvár önálló sikerén: azt mutatja, hogy a fenntartható turizmus nem egyetlen beruházás vagy kampány, hanem a desztináció, a helyi közösség és a turisztikai vállalkozások közös, hosszú távú munkája.
A Green Destinations Awardot kétévente független teljesítmény- és előrehaladás-ellenőrzés követi, vagyis az elismeréshez a fejlődés folytatásának elvárása is társul. 
A két város Bronze Award elismerését a Green Destinations Global Conference keretében, 2026. október 27–29. között, a szlovéniai Kranjban adják át

A CROSSDEST projektről:
Az Interreg VI-A Szlovénia–Magyarország Program keretében megvalósuló CROSSDEST projekt célja a befogadó és fenntartható turizmus fejlesztése a szlovén–magyar határtérségben, a desztinációk, turisztikai szolgáltatók, attrakciók és helyi termék-előállítók együttműködésének erősítésével. A projekt kiemelt eleme a szolgáltatók felkészítése a Good Travel Seal fenntarthatósági rendszerre. 
A Green Destinations programról:
A Green Destinations Award & Certification Program a desztinációk fenntarthatósági teljesítményét nemzetközi standard alapján értékeli. Az Award program Bronze, Silver, Gold és Platinum szinteket különböztet meg. A Green Destinations Standard a Global Sustainable Tourism Council által elismert standard; a teljes Green Destinations Certification ettől különálló, magasabb megfelelési szint.

